S’inaugura l’exposició «Carcaixent, ciutat amiga dels animals»
26 de Abril de 2018

Carcaixent

Este dissabte s’inaugura l’exposició “Carcaixent, ciutat amiga dels animals”, la primera mostra d’art per a la sensibilització de la tinença responsable i contra el maltractament animal. En total, s’hi han presentat prop d’un centenar de propostes procedents de 4 associacions, 3 santuaris i 14 particulars, que reflexionen al voltant de la convivència entre animals i humans en diferents suports, com ara la fotografia, el disseny gràfic, l’escultura i la pintura, entre altres manifestacions d’art plàstic.

L’acte d’inauguració tindrà lloc a les 19:30 hores, a la Sala Sant Llorenç, i comptarà amb l’actuació musical d’“El club de los feos” i aperitius vegans per als assistents. L’entrada és lliure. La mostra es podrà visitar fins al 12 de maig tots els dies de vesprada, de 17:30 a 21:00 hores, i també dissabtes i diumenges de matí, d’11:00 a 14:00 hores.

De forma paral·lela a l’exposició, i dins de la campanya “Carcaixent, ciutat amiga dels animals”, s’han organitzat altres activitats com un cinefòrum el proper 4 de maig, que girarà al voltant de la tinença responsable, o un taller de formació per a les persones interessades a participar en el projecte de les colònies felines. Per a la cloenda, el dissabte 12 de maig, està preparant-se un sopar popular al Passeig i un concert solidari, el cartell del qual es farà públic en els propers dies.

Tal com s’especificava a les bases, l’autor o autora que ho desitge podrà posar l’obra presentada a la venda durant l’exposició. Així mateix, des de la Regidoria de Protecció Animal s’ha avançat que es convidarà els autors que venguen alguna de les seues obres a fer una donació, de forma desinteressada, no inferior al 30% de l’import de la venda per a la seua distribució, a parts iguals, entre les associacions de protecció animal degudament inscrites en el registre autonòmic d’associacions i en el registre municipal d’associacions, que operen en l’àmbit territorial de Carcaixent.

Carles Albert, regidor de Protecció Animal, s’ha mostrat molt satisfet pel resultat de la crida a presentar treballs per a l’exposició. De fet, «tant per part de les diferents entitats com dels particulars s’han presentat propostes molt interessants que ens permetran reflexionar, des de punts de vista molt diversos, sobre les condicions en què estem convivint en l’actualitat les persones i els animals». El regidor ha animat tota la població a acostar-se a la Sala Sant Llorenç per a gaudir dels treballs exposats i de les activitats programades, ja que considera que «són una invitació a reflexionar sobre com podrem millorar la nostra relació amb els animals, tant des del nostre punt de vista particular com des del de la societat en general».